ועדת הכספים, כנסת 18, פרוטוקול מספר 1033, 2012-03-05 10:00

משה גפני: בוקר טוב, אני פותח את ישיבת ועדת הכספים.

משה גפני: על סדר היום שינויים בתקציב לשנת 2012.

משה גפני: אני מבקש להודיע לחברי הוועדה שאתמול ביקשתי להוריד מוועדת השרים לחקיקה את הצעת החוק שלנו בנושא פרי גליל וזאת לאחר שהודיעו לי גם הממונה על התקציבים במשרד האוצר וגם מנהל מרכז ההשקעות שהממשלה אמורה לקבל החלטה כדי לסייע לפרי גליל באופן חריג והעבודה במפעל, כפי שכולם יודעים, התחילה כבר בשבוע שעבר וחזרה לתקנה.

יעקב אדרי: הבטיחו להם שהם יקבלו כסף.

משה גפני: אכן זה עומד להיות הפתרון.

יעקב אדרי: הם לא רוצים את החוק שלך.

משה גפני: ודאי שהם לא רוצים.

משה גפני: ידענו שהם לא רוצים והאמת היא שגם אני לא רוצה.

משה גפני: אני רוצה פתרון.

משה גפני: אם יש פתרון, וככל הנראה יש פתרון, זה ייכנס למסלול.

משה גפני: בעל המפעל, אושיק אפרים, הבטיח לי שאם אכן הפתרון הזה יצא לפועל, הוא מקבל עוד חמישים עובדים וחמישים העובדים החדשים ייכנסו לתוך מסלול תעסוקה.

משה גפני: כאן אף אחד לא עושה טובה וזה אמור להתבצע.

משה גפני: בכל מקרה, העבודה במפעל ממשיכה וככל הנראה בימים הקרובים הממשלה תסייע למפעל הזה.

משה גפני: לכן הסרנו את הצעת החוק, גם אני וגם חברת הכנסת שלי יחימוביץ שלה יש חוק מצומצם יותר שבא לבטל את הסיוע בתנאי של 25 אחוזים יצוא, חוק שגם אנחנו חתומים עליו.

משה גפני: כאמור, אנחנו דחינו את הצעת החוק על מנת לראות אם אכן הממשלה תעמוד בדיבורה ואני מקווה שהיא תעמוד בדיבורה ונוכל לסמן הצלחה בעניין של פרי גליל שזה מאוד מאוד חשוב גם לעובדים וגם לישוב חצור הגלילית.

רוחמה אברהם-בלילא: אני מכבדת את החלטתך אבל אני מצרה עליה משום שבאיזשהו אופן בעיניי ההחלטה לא להמשיך עם המהלך של החקיקה בוועדת שרים, ולפחות בקריאה טרומית, היא כניסה נוספת לעולם האשליות של הממשלה הזאת.

רוחמה אברהם-בלילא: הסאגה של מפעל פרי גליל מתמשכת לא חודש אחד ולא חודשיים אלא שנים לא מעטות.

רוחמה אברהם-בלילא: לוקחים את אותם עובדים מסכנים ושמים אותם לצחוק בעצם העובדה שפעם שולחים אותם הביתה ופעם מחזירים אותם לעבודה.

רוחמה אברהם-בלילא: לא פעם אחת הם היו כאן, אנחנו נסענו אליהם, היה דיון בוועדת הכלכלה ולעניות דעתי אין לממשלה הזאת שום כוונה לפתור את הסוגיה הזאת.

רוחמה אברהם-בלילא: אם הייתה לה כוונה לעשות כן, היא הייתה עושה את זה עוד כשפואד היה שר התעשייה ונתן לזה את כל הגיבוי.

רוחמה אברהם-בלילא: לא היה צריך להעביר את כל אותם עובדים מסכנים את הסאגה הזאת בפרק זמן של השנתיים האחרונות.

רוחמה אברהם-בלילא: יתרה מכך.

רוחמה אברהם-בלילא: אני חושבת שמן הראוי היה לפחות שהצעת החוק הזאת תובא בפני מליאת הוועדה בקריאה טרומית, כי הרי בקריאה טרומית ניתן היה להפסיק את שלבי החקיקה של הצעת החוק המדוברת, אם כוונתה של הממשלה הייתה רצינית.

רוחמה אברהם-בלילא: אני מאוד מקווה, ואני סומכת עליך, רק עליך ולא על יתר ראשי הוועדות בבית הזה, שאם בפרק הזמן – ואני מקווה מאוד שתחמת אותם בפרק זמן להביא את הצעת המחליטים לממשלה – זה יקרה, כי אם לא, אנחנו נלך באופן מהיר, קצר וענייני כדי לסייע למפעל הזה.

רוחמה אברהם-בלילא: אני אומר במאמר מוסגר - כמי שהייתה שרה בממשלה, ואתה, כמי שמלווה ממשלות רבות - שאם אנחנו ניקח את מספר ההחלטות של הממשלה שנקבעו, הצביעו עליהן והן לא מיושמות, אדוני יודע שהן רבות.

רוחמה אברהם-בלילא: אני מאוד מקווה שאותה החלטה לגבי פרי גליל לא תגיע לאותו מצב של חוסר החלטה.

משה גפני: הממשלה, לא חשוב איזו ממשלה, זה פחות חשוב.

משה גפני: מה שחשוב זה שהייתה אמורה לבוא מחר החלטה לקבינט הכלכלי אבל היות ושר התעשייה בחוץ לארץ, זה יבוא בשבוע הבא, כנראה ביום רביעי.

רוחמה אברהם-בלילא: אין שר אחר שיכול להגיש?

משה גפני: לא.

משה גפני: זה שייך למשרד התעשייה שאי אפשר לעקוף אותו ואני גם לא ביקשתי את זה.

משה גפני: למעשה זה מרכז ההשקעות.

משה גפני: זאת החלטה שצריך להוביל שר התעשייה.

משה גפני: התקשר אלי אתמול בבוקר חזי צאיג.

רוחמה אברהם-בלילא: אבל הוא אמר שהם נדרשו לפתרון של הליך חקיקתי.

רוחמה אברהם-בלילא: אין לו שום אפשרות אחרת.

משה גפני: יש פתרון.

משה גפני: מתברר שיש יצירתיות.

רוחמה אברהם-בלילא: הבנתי.

משה גפני: החוקים לא ירדו מסדר היום אלא הם נדחו, דבר שכולם יודעים.

משה גפני: אני מעדיף שהפתרון יהיה בלי חקיקה ואמרתי את זה גם כשהיינו בפרי גליל בחצור הגלילית.

גאלב מג'אדלה: לא דיווחת לנו.

משה גפני: דיווחתי עכשיו, בתחילת הישיבה.

משה גפני: זה קרה אתמול.

משה גפני: התקשרו אלי אתמול ואני מקווה שאכן זה יהיה הפתרון.

משה גפני: דרך אגב, עדיין אין פתרון עם נעלי בריל והאמת היא שאם תקציב הביטחון היה נפרד היום, אולי היינו דוחים את זה, אבל נשאיר את זה.

משה גפני: אני עובר לסעיף הראשון בסדר היום, שינויים בתקציב לשנת 2012.

משה גפני: פניות לוועדה מספר 9002, 2003, 14, 15, 16, 17, 18, 19, 30, 31, 32, 33, 34, 35, 36, 37, 38, 39, 40, 48 עד 53 (הפחתה מספר 3 והפחתה מספר 4 לשנת 2012).

משה גפני: מי מציג את הפניות?

דניאלה גרא: דניאלה גרא, רכזת תקציב.

דניאלה גרא: הפנייה שמונחת כאן על שולחן הוועדה נועדה לבצע שינויים בתקציב 2012, בין היתר היא כוללת את הקצאת תקציב ההתאמות בתקציב בסך של מיליארד ו-600 מיליון שקלים.

יעקב אדרי: מה הרקע לספר הזה?

דניאלה גרא: פתיחת השנה של 2012.

רוחמה אברהם-בלילא: אנחנו עוד מעט בסיום הרבעון.

משה גפני: יש כאן הרבה פרטים ומאוד חשוב שכולם ידעו אותם.

דניאלה גרא: אם אני אכנס לפרטים, הפנייה כוללת בין היתר שתי הפחתות, שני קיצוצים, כאשר קיצוץ אחד הוא בסך של 662 מיליון שקלים והקיצוץ השני בסך של 989 מיליון שקלים.

דניאלה גרא: שני הקיצוצים בהתאם להחלטות הממשלה שהתקבלה ב-1 בדצמבר וב-2 בינואר ושנועדו להקצות תקציבים להקמת מכשול בגבולה המערבי של ישראל, בגזרת עוטף אילת, להקמת מתקן שהייה למסתננים באזור קציעות וכן לספק חינוך חינם לגני ילדים ציבוריים עבור ילדים בגילאי שלוש-ארבע, לסבסד מסגרות לימודיות נוספות בשעות אחר הצהרים בגני ילדים ציבוריים ובבתי ספר המתוקצבים על ידי משרד החינוך עבור ילדים בכיתות א' עד ג', ליצור מנגנון פרוגרסיבי לסבסוד תשלומי הורים לחינוך, לתגבר את התקציב המיועד עבור תנועות נוער, להרחיב את היצע מעונות היום באמצעות בינוי ושיפוצים, להרחיב את הסבסוד עבור מעונות היום, לשפר את מערך ההדרכה, ההכשרה והפיקוח של מעונות היום וכן להוסיף סכום של 467 מיליון שקלים לתקציב משרד הביטחון.

יעקב אדרי: כמה?

דניאלה גרא: 467 מיליון שקלים.

יעקב אדרי: לאיזה עניין?

דניאלה גרא: ההסברים על הדברים האלה יימסרו בוועדה המשותפת לתקציב הביטחון.

יעקב אדרי: עוד פעם מתחילים עם העניין הזה של ועדה משותפת ומביאים לנו את זה לכאן לקיצוץ?

יעקב אדרי: הרב גפני, אתה יודע שזה מדליק אותי.

יעקב אדרי: אני לא מבין את זה.

גאלב מג'אדלה: תעביר את זה לוועדה המשותפת.

גאלב מג'אדלה: למה אתה מתרגז?

גאלב מג'אדלה: תעביר את הכול לוועדה המשותפת.

יעקב אדרי: כן, שידונו שם גם בענייני החינוך.

משה גפני: תמשיכי.

דניאלה גרא: בנוסף יש כאן הקצאה של מאה מיליון שקלים שמועבר למענקי האיזון לרשויות המקומיות.

דניאלה גרא: יש כאן סכום של חמישים מיליון שקלים למימון מיגון עוטף עזה.

דניאלה גרא: סכום של שלושים מיליון שקלים למשרד המדע והטכנולוגיה.

דניאלה גרא: סכום של ארבעים מיליון שקלים למשרד להגנת הסביבה.

דניאלה גרא: עוד סכום של 162 מיליון שקלים למשרד לביטחון פנים לצורך התגבור השוטף של שירות בתי הסוהר ובניית המתקן למסתננים שציינתי קודם.

דניאלה גרא: עוד מאה מיליון שקלים למדען הראשי במשרד התעשייה.

דניאלה גרא: 42 מיליון שקלים הנחות במחירי מים לאוכלוסיות מיוחדות.

דניאלה גרא: שישים מיליון שקלים עבור ניצולי שואה נזקקים ותמיכה בארגונים הפועלים לשיפור מצבם של ניצולי השואה.

דניאלה גרא: הקצאה של 5.5 מיליארד שקלים בהרשאה להתחייב למשרד הביטחון עבור העתקת בסיסי ההדרכה של צה"ל לנגב.

רוחמה אברהם-בלילא: זה בבסיס התקציב?

דניאלה גרא: לא.

דניאלה גרא: שינויים.

משה גפני: שאלות.

רוחמה אברהם-בלילא: לא שאלות.

רוחמה אברהם-בלילא: אני רוצה לדבר.

רוחמה אברהם-בלילא: איך אתה אומר שאלות?

רוחמה אברהם-בלילא: שאלות שואלים בפסח.

רוחמה אברהם-בלילא: לקראת פורים אני אצחק ואומר שאני אפילו מתביישת לומר את הדברים.

רוחמה אברהם-בלילא: מגילת אסתר החדשה, ערב פורים, זה מה שאנחנו רואים.

רוחמה אברהם-בלילא: אנחנו צופים כאן בבלוף הגדול הזה?

רוחמה אברהם-בלילא: העובדה שאתה מתייחס לשינויים כל כך דרמטיים בתקציב כל כך ענק שמוגש לנו כאן, בין אם בהרשאה להתחייב, בין אם בקיצוץ רוחבי שכביכול נאמר שהוא קיצוץ פלט של ארבעה אחוזים אבל אם אנחנו מסתכלים, יש דירוג של משרדים.

רוחמה אברהם-בלילא: יש משרדים שמקצצים בהם עשרה אחוזים, יש משרדים בהם מקצצים אחוז אחד, אבל אני לא אכנס לזה אלא אני רוצה לדבר על העיקרון.

רוחמה אברהם-בלילא: בעיניי העיקרון הוא שהציגו בפנינו את כל הסוגיה של מהפכת התקציב הדו-שנתי.

רוחמה אברהם-בלילא: שר האוצר דיבר אתנו ואני מצרה על כך שהוא לא כאן וגם סגנו לא כאן כי אתה יודע שהם סומכים על נערי האוצר שאין לי שום דבר נגדם ושהם עושים את עבודתם, אבל מן הראוי ששר האוצר או סגנו יבואו לכאן ויציגו לנו את זה.

רוחמה אברהם-בלילא: אי אפשר להתעלם מהצורך לעשות כאן דיון מעמיק על כל הסוגיה הזאת של הקיצוץ הזה מצד אחד ועל הסוגיה של התוספות מצד שני.

רוחמה אברהם-בלילא: אי אפשר להתעלם מאותן סיסמאות ששמענו משר האוצר עת עמד בפני מליאת הכנסת וגם בפני מליאת הוועדה ודיבר על התקציב הדו-שנתי ואמר שהתקציב הדו-שנתי יביא יציבות תקציבית, שהתקציב הדו-שנתי יביא את היכולת לבצע תכנון ארוך טווח ועל יצירת מנגנון שיאפשר רצף תכנוני.

רוחמה אברהם-בלילא: אני זוכרת, ובטח כל חברי הוועדה זוכרים, את אותם דברי השבח של שר האוצר על כלום ועל שום דבר.

רוחמה אברהם-בלילא: זה מה שקורה כאן כרגע.

רוחמה אברהם-בלילא: איפה היום התקציב הדו שנתי?

רוחמה אברהם-בלילא: אם אנחנו מדברים על תכנון ארוך טווח, היה כאן משהו בקיץ האחרון ועכשיו אני אומר משהו שיזכיר לך התוצאה שלו, את טרכטנברג.

רוחמה אברהם-בלילא: באוגוסט חווינו כולנו את יום הכיפורים החברתי.

רוחמה אברהם-בלילא: מן הראוי שבתקציב רגיל הדיונים של הכנסת היו מתחילים בחודש אוקטובר, אם האוצר היה מביא את זה, ולאחר מכן היו מתקיימים כאן במשך חודשיים דרמטיים ומאוד משמעותיים דיונים על כל אחד מסעיפי התקציב ואין לי ספק שהכנסת, אתה, הבית הזה, החדר הזה וועדת הכספים היו חייבים לקבוע את סדרי העדיפויות.

רוחמה אברהם-בלילא: אני חושבת שלאור הסיטואציה אליה נקלענו – ואני מצרה על כך שלא נמצאת כאן היועצת המשפטית - אני רוצה מהיועצת המשפטית חוות דעת משפטית כתובה האם העברה כזאת, האם שינויים כאלה בסדר גודל כזה לא דורשים מחדש את אישור המליאה.

רוחמה אברהם-בלילא: אני רוצה שהיא תגיד לי ובכתב.

רוחמה אברהם-בלילא: עד שהיא לא תגיד לי, אני חושבת שאנחנו לא צריכים לדון בסעיפי התקציב הזה ולא רק לשאול את השאלות.

רוחמה אברהם-בלילא: אנחנו צריכים לראות כאן תמונה יותר כוללת.

רוחמה אברהם-בלילא: אי אפשר להתייחס לדבר הזה בהינף יד.

משה גפני: למה צריך אישור מליאה?

רוחמה אברהם-בלילא: משום שמדובר כאן בהרשאות להתחייב.

רוחמה אברהם-בלילא: שאלתי האם ההרשאה להתחייב של ה-5.5 מיליארד שקלים בחמש השנים הבאות היא בבסיס התקציב של 2012 ונאמר לי שלא.

רוחמה אברהם-בלילא: למה הסכום הזה לא נכנס לבסיס התקציב של 2012?

רוחמה אברהם-בלילא: איך אנחנו יכולים מעכשיו לצפות את כל אותם שינויים דרמטיים שיכולים להיות?

רוחמה אברהם-בלילא: שוב באים ואומרים 5.5 מיליארד שקלים.

רוחמה אברהם-בלילא: אני לא מקלה ראש בסוגיה של הקמת עיר הבה"דים, זה חשוב.

רוחמה אברהם-בלילא: אני לא מקלה ראש בסוגיה של השלמת הגדר, אבל השלמת הגדר היא לא הפתעה אלא זה דבר בו דנים מקדמת דנא ומן הראוי שהשלמת הגדר תהיה בבסיס התקציב של התקציב הדו שנתי שאושר ב-2011 ו/או לפני האישור התקציבי של השינויים הדרמטיים וההעברות התקציביות שהיו במהלך השנה.

רוחמה אברהם-בלילא: אני אומר יותר מזה.

רוחמה אברהם-בלילא: אני מבקשת להפנות את תשומת לב כל חברי הוועדה לכך שלפני כחודשיים וחצי-שלושה חודשים נדרשנו לכינוס מהיר, חשוב ודחוף בכל הסאגה שהתרחשה בין האוצר למשרד הביטחון בכל מה שקשור לתכנון העתידי, להרשאות להתחייב, איך משרד הביטחון מתנהל מול משרד האוצר.

רוחמה אברהם-בלילא: נאמרו דברים קשים שלא לכבודי אפילו לחזור על כל ההשמצות שהיו.

רוחמה אברהם-בלילא: יותר מזה, מצד אחד יש כאן איזושהי דלת מסתובבת.

רוחמה אברהם-בלילא: באים ומבקשים מאתנו לעשות קיצוץ של 280 מיליון שקלים ומצד שני זה ילך לוועדה המשותפת וכמובן אסור לנו לדון בוועדה הזאת, ומצד שני באים ואומרים שצריך להוסיף תקציבים נוספים למערכת הביטחון.

רוחמה אברהם-בלילא: אני רוצה לשמוע מהאוצר גם בישיבה הזאת שיבטיח שזאת ההעברה התקציבית האחרונה למשרד הביטחון.

רוחמה אברהם-בלילא: שיאמרו כאן שיש כאן קיצוץ של 280 מיליון שקלים מצד אחד ומצד שני 4.5 מיליארד שקלים יהיו התוספת האחרונה לתקציב משרד הביטחון.

צבי לביא: לא בא.

רוחמה אברהם-בלילא: זאת אומרת שאנחנו נידרש לקיצוץ נוסף.

רוחמה אברהם-בלילא: זה לא הקיצוץ האחרון שיגיע לכאן.

רוחמה אברהם-בלילא: השאלה מתי יגיע הקיצוץ הנוסח, על חשבון מי ומי מאותן אוכלוסיות ייפגע.

רוחמה אברהם-בלילא: בקיצור ולעניין, אנחנו מדברים כאן שוב - ואני מצטערת שאני אומרת את זה אדוני היושב ראש – ואני חושבת שמה שמציגים כאן

רוחמה אברהם-בלילא: לפנינו זה בלוף אחד גדול ואני מבקשת ממך אדוני היושב ראש לא לשחק לידיים של הבלוף הגדול הזה.

רוחמה אברהם-בלילא: שמור על מעמדה של הכנסת, שמור על מעמדה של ועדת הכספים כי זה מה שמחייב אותנו.

רוחמה אברהם-בלילא: אנחנו צריכים לפקח על עבודת הממשלה, על עבודה של כל משרדי הממשלה ובין היתר גם על התקציב שלהם.

רוחמה אברהם-בלילא: לכן אני מבקשת שלא לדון בסוגיה הזאת היום.

רוחמה אברהם-בלילא: אני מבקשת ממך לקרוא לשר האוצר ולסגן שר האוצר כדי שיבואו לכאן ויציגו בפנינו את התקציב הזה.

רוחמה אברהם-בלילא: אני מבקשת לקחת שבועיים זמן, תביאו הפחתה אחת נוספת שתכלול גם את התקציב של עשר האגורות.

משה גפני: הם עוד יקבלו את ההצעה שלך.

משה גפני: שלא יפחיתו.

רוחמה אברהם-בלילא: לא, אבל שיציגו לנו את זה כמכלול אחד.

משה גפני: לא, לא צריך.

רוחמה אברהם-בלילא: אתה בעד זה שכל פעם יביאו הפחתות?

משה גפני: לא, אני בעד זה שלא יביאו עוד הפחתות.

רוחמה אברהם-בלילא: אני אומר עוד משהו ובזה אני אסיים את דבריי.

רוחמה אברהם-בלילא: מציגים כאילו יש כאן הישג לשלטון המקומי של תוספת תקציבית במענקי האיזון של מאה מיליון שקלים.

רוחמה אברהם-בלילא: תראה את הדלת המסתובבת.

רוחמה אברהם-בלילא: בהפחתה מספר 3 באים ומורידים מאותם מאה מיליון שקלים סכום של שישה מיליון שקלים.

רוחמה אברהם-בלילא: בהפחתה מספר 4 מורידים ארבעים מיליון שקלים.

רוחמה אברהם-בלילא: זאת אומרת שגם המאה מיליון שקלים שכביכול נותנים לשלטון המקומי, בסופו של דבר לא באים לידי ביטוי כפי שהם צריכים לבוא לידי ביטוי.

רוחמה אברהם-בלילא: זה בלוף נוסף של האוצר ושל הממשלה הנוכחית.

רוחמה אברהם-בלילא: תודה.

רוחמה אברהם-בלילא: אני לא מוותרת על חוות הדעת של היועצת המשפטית.

משה גפני: אני לא צריך חוות דעת של היועצת המשפטית.

משה גפני: משרד האוצר צריך לומר.

רוחמה אברהם-בלילא: אני סומכת על שיקול דעתה ועל חוות דעתה של היועצת המשפטית לוועדה.

משה גפני: מרינה סולודקין.

מרינה סולודקין: אדוני היושב ראש, אני מופתעת מאוד.

מרינה סולודקין: אני מצטרפת לדבריה של רוחמה ורוצה לומר שזה לא שינוי מסעיף לסעיף בתקציב אלא זה תקציב חדש שלא בדקנו אותו.

מרינה סולודקין: אני חושבת שהדרישה של רוחמה צריכה להיות דרישת כל חברי הוועדה.

משה גפני: אגב, לפני שבוע שלחנו הודעה לכל חברי הוועדה.

רוחמה אברהם-בלילא: אני קיבלתי אותה לפני שבוע.

רוחמה אברהם-בלילא: אני לא מלינה על ההיבט הטכני הזה.

רוחמה אברהם-בלילא: הוועדה התנהלה בהיבט הזה לעילא ולעילא.

מרינה סולודקין: שוב אנחנו יושבים מול האנשים הצעירים המצוינים האלה.

משה גפני: את מתכוונת לאוצר.

מרינה סולודקין: לאנשי האוצר.

מרינה סולודקין: זאת עוד פעם אסכולה כלכלית גרועה מאוד שיודעת רק קיצוצי פלט ולא יודעת שאפשר לבנות מערכת חדשה של מסים.

מרינה סולודקין: אם נותנים כסף לגדר ולחינוך חינם, הם חייבים עוד דרגה במיסוי ישיר, במס הכנסה ובמס עיזבון.

מרינה סולודקין: למה אנחנו רואים רק את השיטות המטופשות האלה?

מרינה סולודקין: כל פעם זה קורה.

מרינה סולודקין: לכן אני חושבת שזה תקציב חדש, זה נושא חדש ואנחנו שוב צריכים לדון בתקציב 2012.

משה גפני: תודה רבה.

משה גפני: חברת הכנסת זהבה גלאון.

זהבה גלאון: תודה רבה אדוני.

זהבה גלאון: אני מצטערת, לא הייתי כאן בחלק הראשון, בסקירת האוצר, כי הייתי בישיבת ועדה אחרת.

רוחמה אברהם-בלילא: תקראי את הפרוטוקול.

רוחמה אברהם-בלילא: לא הפסדת.

רוחמה אברהם-בלילא: לא היה שינוי דרמטי.

זהבה גלאון: עברנו על החוברת כאשר הוועדה הודיעה שהיא נמצאת ואני חייבת לומר שכשראיתי את החוברת הזאת, את הספר הזה, הם מביאים לוועדה חוק הסדרים משדורג.

זהבה גלאון: צריך לקרוא לילד בשמו.

זהבה גלאון: זה פרי הביאושים של התקציב הדו שנתי.

זהבה גלאון: כל הבלוף הזה שכל הזמן טענו תקציב דו שנתי, כל הישראבלוף הזה, מה שאנחנו רואים עכשיו בחוברת הזאת זה פרי הביאושים של התקציב הזה.

זהבה גלאון: אני רוצה לומר משהו יותר חריף.

זהבה גלאון: זה מחטף.

זהבה גלאון: החוברת הזאת היא מחטף.

זהבה גלאון: איזו עזות מצח יש לאוצר לבוא לוועדה ולהציע שני קיצוצים?

ציון פיניאן: יש מגמה לעשות תקציב תלת שנתי.

זהבה גלאון: הממשלה שלכם עם הרוב שלה יכולה להעביר הכול, גם שהשמש זורחת במערב.

ציון פיניאן: שלטון יציב.

ציון פיניאן: תקציב יציב.

שלמה מולה: אפשר לעשות תקציב לעשר שנים.

ציון פיניאן: לא, לכל הקדנציה.

ציון פיניאן: תקציב יציב הוא ממשלה יציבה.

ציון פיניאן: עובדה שגם הרשויות המקומיות רוצות לעשות זאת.

ציון פיניאן: הן מבקשות ולא האוצר.

זהבה גלאון: אדוני, יש כאן חוצפה כשמנסים לכרוך ביחד את ההעברה של המיליארדים לתקציב הביטחון עם הפעלת חוק חינוך חינם לגילאי שלוש-ארבע.

זהבה גלאון: כל הכריכה הזאת היא חצופה והיא עזות מצח.

זהבה גלאון: ישבנו כאן עם שר הביטחון וכל פעם אמרו שזאת הפעם האחרונה שמעבירים כסף לתקציב הביטחון, שגם ככה אתה בעצמך אמרת שלא צריך לעשות העברות.

משה גפני: מי אמר שזאת פעם אחרונה שמעבירים לתקציב הביטחון?

זהבה גלאון: שר הביטחון.

זהבה גלאון: נתנו לנו להבין.

משה גפני: יבואו עוד העברות של משרד הביטחון.

זהבה גלאון: כפי שאמר חבר הכנסת פיניאן, יש ממשלה יציבה ועכשיו היא בכלל רוצה תקציב תלת שנתי.

ציון פיניאן: הביטחון הוא פונקציה של אירועים ביטחוניים.

זהבה גלאון: נכון.

זהבה גלאון: אף אחד מאתנו לא מזלזל בביטחון, אבל אנחנו מזלזלים בכך שאתם חושבים שאתם יכולים לרמוס באופן כזה בוטה וגורף את האינטרס הציבורי.

זהבה גלאון: בכלל, לפי הממשלה הזאת, אם עושים כאן מהלך עוקף כנסת, אפשר לבטל את הכנסת.

זהבה גלאון: הרי זה מהלך עוקף כנסת.

משה גפני: אל תגידי את זה בקול.

רוחמה אברהם-בלילא: למה?

רוחמה אברהם-בלילא: בוא נצביע על ביטול הכנסת.

משה גפני: מה קרה לכם היום?

משה גפני: מה עכשיו לבטל את הכנסת?

משה גפני: עוד מישהו יקלוט את זה.

ציון פיניאן: הם איבדו כל תקווה להחלפת השלטון.

זהבה גלאון: אדוני, אני רוצה לשבח את הרגישות שלך.

זהבה גלאון: כן, הגעתי עם מצב רוח.

זהבה גלאון: אדוני, זה ממש מקומם.

זהבה גלאון: הם בעצם מבקשים מאתנו, מחברי ועדת הכספים, להיות חותמת גומי.

זהבה גלאון: אין לי טענה לוועדה ולעומד בראשה שמקיים כאן דיון כי זה מה שגולגל לפתחו, אבל מבקשים מאתנו להיות חותמת גומי לחוק הסדרים, למיני תקציב והכל בשם אותו ישראבלוף של תקציב דו שנתי.

זהבה גלאון: אדוני, אני קוראת לוועדה, לכל הוועדה, חוצה מפלגות, לדחות את הבקשה הזאת על הסף.

זהבה גלאון: לא יכול להיות שמיליארדי שקלים יתגלגלו באופן הזה.

זהבה גלאון: אני חושבת שזאת חוצפה וזאת עזות מצח.

זהבה גלאון: יש לנו תפקיד לייצג את האינטרס של הציבור והאינטרס של הציבור אומר לא למשרד האוצר ולממשלה.

משה גפני: תודה.

משה גפני: חבר הכנסת מולה.

שלמה מולה: תודה אדוני היושב ראש.

שלמה מולה: לפני שאני אומר את מה שיש לי לומר, אני רוצה לפנות אליך.

שלמה מולה: האוצר מצא פתרון למפעל בריל?

משה גפני: לא.

משה גפני: התייחסתי לכך בראשית הישיבה.

שלמה מולה: נמצא פתרון גם לפרי גליל?

משה גפני: כן.

משה גפני: לגבי מפעל בריל, לא.

משה גפני: אמרתי בתחילת הישיבה שלגבי פרי גליל ככל הנראה יהיה פתרון, הוא כנראה יובא לקבינט ודיברו כבר עם בעלי המפעל.

משה גפני: לגבי בריל, עדיין יש התעקשות של משרד הביטחון.

משה גפני: הדבר האחרון שאני אעשה הוא לא לומר את העובדות כמות שהן לוועדה.

שלמה מולה: האם אדוני הסכים לקיים דיון בכל נושא התקציב לפני שימצאו פתרון למפעל בריל?

משה גפני: גם את זה אמרתי.

משה גפני: אמרתי שאם תקציב הביטחון היה מופרד מכל הסעיפים האחרים, הייתי דוחה את הדיון בתקציב הביטחון.

משה גפני: את כל הדברים האלה כבר אמרתי.

שלמה מולה: אני מבקש בכל זאת לומר לחברים ממשרד הביטחון.

שלמה מולה: אני מבין שיש להם כאן בקשה נכבדה.

משה גפני: הם צריכים לתת לי תשובה.

שלמה מולה: לגופו של עניין.

שלמה מולה: כבר חבריי אמרו שהסיפור של התקציב הדו שנתי עבר זמנו, בטל קורבנו.

שלמה מולה: אנחנו התרענו ובמידה רבה התקציב הדו שנתי בא לבטל את ועדת הכספים, את הדיונים המעמיקים שמתקיימים בוועדה.

שלמה מולה: בכל הסעיפים האלה שעכשיו מבקשים מאתנו לאשר קיצוצים, לא התקיים עליהם דיון.

שלמה מולה: לא באו אלינו נציגי המשרדים ולא אמרו לנו מה קיצצו, למה קיצצו ובאיזה סעיף, ובעיקר אני מתייחס לסעיפים החברתיים.

משה גפני: איפה לא אמרו?

שלמה מולה: כאן.

משה גפני: זה מופיע.

משה גפני: זה קיצוץ פלט.

משה גפני: מופיע סעיף-סעיף.

שלמה מולה: מחובתנו כחברי כנסת לזמן את נציגי המשרדים, כל אחד ואחד, כדי שינמקו לנו למה הסכימו לקצץ בסעיף זה ולא בסעיף אחר ומה מידת הפגיעה בעיקר בנושאים חברתיים .

שלמה מולה: מה שקורה כאן זה שמביאים לנו טבלה, אמנם היא מפורטת במידה מסוימת, שאי אפשר להבין ממנה כמעט שום דבר.

שלמה מולה: אם אנחנו היינו מקיימים דיון מעמיק, כפי שמתקיים בדיוני תקציב, יכול להיות שיכולנו להביא את משרדי המשרדים וכל משרד ומשרד היה בא ואומר לנו היכן הקיצוץ.

שלמה מולה: נראה לי שהקיצוץ בא לשמר את הקואליציה על חשבון הציבור.

שלמה מולה: כך זה נראה אדוני היושב ראש.

שלמה מולה: אני לא חושב שזאת שעה לבוא ולתקוף את הממשלה, אבל אמיתית אני משוכנע שגם אתה בעצמך לא שלם עם קיצוץ כזה.

שלמה מולה: דרך אגב, אנחנו בתחילת השנה ויש לנו עוד שמונה-תשעה חודשים לתקציב.

שלמה מולה: דיברנו על כך נדמה לי בספטמבר-אוקטובר, ואפילו השר אלי ישי התחייב לכך שיהיה תקציב חדש ויהיו דיונים בתקציב חדש.

שלמה מולה: מיד אחרי המחאה החברתית הוא אמר שהוא ידרוש שיהיה תקציב חדש וכי יהיה דיון על התקציב החדש.

שלמה מולה: ברור שזה היה בשביל התקשורת ולשם יחסי הציבור.

שלמה מולה: בסופו של דבר, אדוני היושב ראש, אני אומר לך שאנחנו צריכים לעצור את הממשלה הזאת.

שלמה מולה: אנחנו צריכים לעצור ולומר שאנחנו הקול של המחאה החברתית.

שלמה מולה: האם באמת הנושאים שמובאים לכאן, ההתאמות שהם מבקשים, האם הם גם עונים לצרכים של המחאה החברתית, כן או לא?

שלמה מולה: מה שקרה זה שבסופו של דבר עולם כמנהגו נוהג.

שלמה מולה: פקידי האוצר המופלאים מביאים לנו קיצוצי פלט וכמעט אי אפשר להתווכח אתם.

שלמה מולה: הם עושים את עבודתם ואני לא רוצה להתווכח אתם.

שלמה מולה: אני אפילו לא מעלה על דעתי להתווכח אתם אבל יש לנו ויכוח עם שר האוצר.

שלמה מולה: למה ששר האוצר לא יבוא לכאן וייתן לנו תשובות?

שלמה מולה: כמו שאמרה רוחמה ידידתי, למה סגן שר האוצר לא יכול לבוא ולתת לנו תשובות?

שלמה מולה: תראה מה קורה.

שלמה מולה: מתקיים כאן דיון יחד אתנו חברי הכנסת עם החוברת הזאת ובסופו של דבר לא מתקיים דיון מעמיק.

שלמה מולה: לכן לא יכול להיות שאנחנו נעביר כאן יותר ממיליארד וחצי שקלים.

רוחמה אברהם-בלילא: השינויים בסכום של שבעה מיליארד שקלים.

משה גפני: יותר.

שלמה מולה: על כל כך הרבה כסף אנחנו מקיימים דיון אבל אני מניח שיהיו חברי קואליציה שיבואו לכאן רק כדי להרים את היד.

שלמה מולה: אני חושב שאסור לנו להצביע על השינויים האלה.

שלמה מולה: אנחנו צריכים לזמן נציג של כל המשרדים השונים שיבוא לכאן ויסביר כי יכול להיות שיש מקום עליו נוכל להצביע עליו.

שלמה מולה: תודה רבה.

רוחמה אברהם-בלילא: אני חייבת לומר משהו.

רוחמה אברהם-בלילא: בדיוני תקציב השרים נדרשים לאשר את התקציב במליאת הממשלה.

רוחמה אברהם-בלילא: אחרי כן כולם באים לוועדת הכספים ובוכים על הקיצוצים אבל בסוף הם מצביעים במליאה בעד.

רוחמה אברהם-בלילא: כפי שחבר הכנסת מולה אומר, למה שהשרים לא יבואו לכאן ויסבירו לנו האם נכונים כל הקיצוצים בסעיפי התקציבים שמוצעים כאן?

רוחמה אברהם-בלילא: אולי יש הצעות אחרות אותן הם יכולים להציע?

משה גפני: תודה.

משה גפני: ליה שמטוב.

רוחמה אברהם-בלילא: אני רואה כאן גיוס.

רוחמה אברהם-בלילא: איפה ש"ס?

רוחמה אברהם-בלילא: גיוס של כל הקואליציה הדורסנית.

רוחמה אברהם-בלילא: אתם יודעים על מה אתם הולכים להצביע היום?

רוחמה אברהם-בלילא: חבר הכנסת שאמה.

רוחמה אברהם-בלילא: איזו שערורייה.

רוחמה אברהם-בלילא: ציון, אתה עושה את עבודתך נאמנה.

רוחמה אברהם-בלילא: מגייסים ראשי ועדות שיצביעו על שינויים תקציביים.

רוחמה אברהם-בלילא: תגידו, אתם השתגעתם?

משה גפני: רוחמה, ליה שמטוב עכשיו ברשות דיבור.

כרמל שאמה-הכהן: רוחמה, התקציב לא קשור לכלכלה?

רוחמה אברהם-בלילא: פרי הגליל קשור לכלכלה, טרכטנברג קשור לכלכלה, הכול קשור לכלכלה, רק לא לוועדת הכספים.

משה גפני: ליה, בבקשה.

ליה שמטוב: אדוני היושב ראש, רציתי לשאול על בניית מתקנים למסתננים.

ליה שמטוב: האם יש אפשרות לדעת באיזה מקום הם יוקמו?

משה גפני: מישהו יכול להשיב?

רוחמה אברהם-בלילא: גם רוברט אילטוב הגיע.

רוברט אילטוב: איך אפשר בלעדיי?

רוחמה אברהם-בלילא: לא יאומן.

רוחמה אברהם-בלילא: איפה ש"ס?

רוחמה אברהם-בלילא: ש"ס חסרה.

רוחמה אברהם-בלילא: האם יש משבר ב-ש"ס?

רוחמה אברהם-בלילא: אני כחברת קואליציה לא הייתי באה אם הייתי נדרשת להצבעה כשאני לא יודעת על מה אני מצביעה, כל שכן כאשר אתה מדבר על שינויים תקציביים של שבעה מיליארד שקלים.

משה גפני: רוחמה, מה קרה?

רוחמה אברהם-בלילא: הנה עוד גיוס.

רוחמה אברהם-בלילא: שכיב, ברוך הבא.

רוחמה אברהם-בלילא: אני אמחא כפיים לכל חבר כנסת שנכנס.

ליה שמטוב: אני שואלת על בניית מתקנים למסתננים, היכן הם יהיו.

משה גפני: הם ישיבו.

רוחמה אברהם-בלילא: הנה ש"ס.

רוחמה אברהם-בלילא: הגיעו נציגי ש"ס.

רוחמה אברהם-בלילא: הנה עוד ש"ס.

רוחמה אברהם-בלילא: מחיאות כפיים סוערות.

משה גפני: רוחמה, השתלטת היום על הדיון לגמרי.

משה גפני: ליה ברשות הדיבור.

ליה שמטוב: מי יכול לענות לי היכן יהיו מתקנים למסתננים?

משה גפני: הם רשמו את השאלה וישיבו לך בהמשך.

ליה שמטוב: האם המתקן הזה כולל הכול?

ליה שמטוב: כולל ביוב וכולי.

ליה שמטוב: האם לא ייגרם נזק נוסף לישוב המסוים בו יוקם המתקן?

רוחמה אברהם-בלילא: אתה מתכוון לקיים את הישיבה הזאת עד 11:30?

משה גפני: אני אומר עכשיו מה אני מתכוון.

רוחמה אברהם-בלילא: חצי שעה של דיון מעמיק בוועדת הכספים על שינוי של שבעה מיליארד שקלים חדשים.

רוחמה אברהם-בלילא: חצי שעה דיון.

רוחמה אברהם-בלילא: שערורייה.

משה גפני: רוחמה, יש לי דרך ארץ בפניך ואת יודעת.

רוחמה אברהם-בלילא: אתה צודק.

רוחמה אברהם-בלילא: אני מתנצלת.

משה גפני: זה הופך את זה לדבר בלתי מתקבל על הדעת.

רוחמה אברהם-בלילא: זה החוכא ואיטלולא של פורים.

רוחמה אברהם-בלילא: זה מה שקורה כאן היום.

רוחמה אברהם-בלילא: מגילת אסתר.

משה גפני: אני מבקש לומר לוועדה, לפני שמשרד האוצר משיב על השאלות, כדי שנדע על מה אנחנו הולכים להצביע.

יצחק וקנין: אפשר לקבל את החוברת?

רוחמה אברהם-בלילא: ואתה הולך להצביע בעד.

יצחק וקנין: מי אמר לך שאני מצביע בעד?

רוחמה אברהם-בלילא: אני אצדיע בפניך אם אתה לא תצביע בעד.

משה גפני: רוחמה, אני מתחיל להוציא עכשיו.

משה גפני: אי אפשר להמשיך כך.

משה גפני: יש כאן שני קיצוצים רוחביים.

משה גפני: אני נגדם וחושב שהם לא בסדר אבל אני מבקש, עם כל הכבוד, שנדע על מה אנחנו הולכים להצביע.

משה גפני: מה שיש בהעברות האלה, בכל מה שמופיע כאן בהצבעה אם אנחנו מצביעים בעד, יש כאן חינוך חינם מגיל שלוש, שזה הכסף שנמצא כאן שלא היה אותו עד היום.

זהבה גלאון: מה זה קשור לביטחון?

משה גפני: אני מבקש שתקשיבו.

זהבה גלאון: אבל למה זה קשור לתקציב הביטחון?

משה גפני: גם אם מה שאני אומר הוא לא טוב וגם אם יש כאן עירוב של דברים, זה מה שקורה.

משה גפני: יש כאן העברה של החינוך.

משה גפני: יש כאן העברה שנעשית עבור תשלום של מס הכנסה שלילי לאימהות עובדות.

משה גפני: יש כאן תשלום שעובר לתנועות נוער.

משה גפני: אני מבקש שתשימו לב לכל הדברים שנמצאים כאן.

רוחמה אברהם-בלילא: על כל העברה אתה מצביע בנפרד?

משה גפני: לא.

משה גפני: זאת העברה אחת.

זבולון אורלב: יש כאן תשלום לגילאי אפס עד שלום.

רוחמה אברהם-בלילא: הצבעה אחת על שבעה מיליארד שקלים.

רוחמה אברהם-בלילא: אלוהים ישמור.

משה גפני: רוחמה, אני אוציא אותך.

משה גפני: באמת, זה לא בסדר.

משה גפני: אני הקשבתי לך באריכות רבה ואפשרתי לך לומר את הדברים כבר כמה פעמים.

משה גפני: יש כאן מאה מיליון שקלים שעוברים כתוספת למענקי איזון.

רוחמה אברהם-בלילא: אלה לא מאה מיליון שקלים.

משה גפני: אגב, שלא תהיה טעות.

משה גפני: שום דבר כאן לא היה מובן מאליו.

משה גפני: היו העברות ראשונות שהדברים האלה לא הופיעו.

משה גפני: יש כאן חמישים מיליון שקלים למיגון עוטף עזה.

משה גפני: יש כאן את משרד המדע והטכנולוגיה.

משה גפני: יש כאן את משרד החקלאות.

משה גפני: העברות שמוסיפים להן כסף.

משה גפני: יש כאן את הנושא של איכות הסביבה של השפכים.

משה גפני: יש כאן 42 מיליון שקלים שהולכים לתשלום מים לנכים ולשכבות חלשות, שעל זה אני מנהל משא ומתן ארוך ומייגע.

משה גפני: זה מופיע כאן בהעברה.

משה גפני: יש כאן שישים מיליון שקלים עבור נכי רדיפות הנאצים.

רוחמה אברהם-בלילא: כל אלה בתקציב ההתאמות של המיליארד ו-600 אלף שקלים ואתה יודע את זה.

משה גפני: יש כאן מאה מיליון שקלים שמועברים לעידוד תעסוקה למגזרים שונים באוכלוסייה.

משה גפני: יש כאן פתרונות לבעיות רבות שהעלינו בוועדה.

משה גפני: נכון שמדובר בהעברה אחת על הכול וזה לא בסדר, אבל זאת תמונת המצב.

משה גפני: אין שום בעיה חוקית מבחינת העניין הזה.

משה גפני: אפשר לומר, ואני מקבל את הדברים, על תקציב דו שנתי אם כן צריך או לא צריך, אבל זאת העברה שאנחנו הבאנו אותה לפני החברים שבוע קודם לישיבה וכל אחד היה יכול לראות אותה.

משה גפני: יש בהעברה הזאת חסרון בקיצוץ התקציבי, בקיצוץ שהוא קיצוץ רוחבי, אבל יש בה מעלות גדולות שאי אפשר להתעלם מהן.

משה גפני: יש כאן חלק גדול עבורו נלחמנו כאן.

מגלי והבה: צריך לחזק אותך לקיים דיון.

משה גפני: אני אחרי שלושה חודשים של דיונים.

מגלי והבה: מה קרה?

מגלי והבה: הכנסת הולכת לבחירות?

מגלי והבה: הקואליציה בסכנה?

רוחמה אברהם-בלילא: תביא את המיליארד ו-600 אלף שקלים, תקציב ההתאמות.

משה גפני: אף אחד לא מקבל רשות דיבור.

משה גפני: יש התחייבות של משרד האוצר על תוספת של עשרים מיליון שקלים למועצה הלאומית לתאונות דרכים, התחייבות שהייתה בשנה שעברה.

משה גפני: עשרים מיליון עברו ולגבי עשרים מיליון שקלים יש התחייבות של משרד האוצר להעביר אותם.

משה גפני: משה בר סימן טוב, אני מבקש שתענה על השאלות.

מגלי והבה: לפני התשובות, אני רוצה הסבר.

מגלי והבה: אני חבר ועדה וצריך לדעת על מה אני מצביע.

רוחמה אברהם-בלילא: אולי הוא ישתכנע להצביע בעד.

מגלי והבה: למה אתה מכריח אותי להרים את היד ולהצביע כן או לא כי החלטת על כך?

מגלי והבה: אני שואל שאלה.

מגלי והבה: הכנסת יוצאת לפגרה ואני רוצה לדעת האם הקואליציה מתפוררת או שיש סכנה לכך?

מגלי והבה: צריך להסביר לנו למה אתה מביא את זה כמקשה אחת.

מגלי והבה: אם אין דיון על כך, תסביר לי למה ושכנע אותי.

משה גפני: משה בר סימן טוב ישיב.

מגלי והבה: לא הוא אלא אתה.

שלמה מולה: אני חושב שמן הראוי שנציגי המשרדים יבואו לכאן וייתנו לנו דין וחשבון.

משה גפני: הבנתי.

משה גפני: שמעתי את זה.

זהבה גלאון: אני רוצה לשאול שאלת הבהרה.

זהבה גלאון: באמת נגע לי ללב ההעברות עליהן דיברת ואני אומרת את זה בלי ציניות.

זהבה גלאון: חלקן חשובות ביותר ואני מניחה שבימים כתיקונם הוועדה הייתה מצביעה כמעט פה אחד לדברים שהם דברים הומניטאריים.

שלמה מולה: נכון.

זהבה גלאון: אני רוצה לשאול שאלת הבהרה.

זהבה גלאון: אמרתי את דעתי על הכריכה או על העסקה או על הניסיון לעשות כאן דיל מפוקפק על ידי ההחלטה לאשר 467 מיליון שקלים לתקציב הביטחון, כשהפרטים עדיין לא נמסרו, כל הכריכה הזאת, עם כל ההרשאה להתחייב בגובה של 5.5 מיליארד שקלים בתקציב הביטחון להעברת עיר הבה"דים וכולי.

זהבה גלאון: אני רוצה לשאול קודם כל למה לכרוך את הדברים ושנית, מה לוח הזמנים שלנו.

זהבה גלאון: מה הבהלה?

זהבה גלאון: לאן אנחנו רצים?

זהבה גלאון: אנחנו חייבים לאשר את זה היום במליאה?

זהבה גלאון: אני רוצה להבין מה לוח הזמנים.

זהבה גלאון: למה אנחנו צריכים לעמוד בלוח הזמנים הזה?

זהבה גלאון: מי קובע לנו את זה?

משה גפני: זה לא לוח זמנים.

משה גפני: בממשלה זה היה כבר לפני חודשיים או שלושה.

משה גפני: היה דיון עד שזה הגיע לכאן ובשבוע שעבר זה הועבר לכל חברי הכנסת.

זהבה גלאון: סליחה, לא סיימתי את השאלה.

זהבה גלאון: נכון שזה הועבר בשבוע שעבר לחברי הכנסת, אבל אתה יודע, הסתכלתי על זה כאילו זה טפט.

זהבה גלאון: מה יכולתי לעשות עם זה?

זהבה גלאון: זה הועבר לחברי הכנסת.

זהבה גלאון: הדיון מתקיים היום ואתם מתייחסים אלינו כאילו אנחנו בובות סטטיסטיות.

זהבה גלאון: אתם עושים כאן גיוס של הקואליציה ואנחנו עכשיו צריכים להצביע על זה ככזה ראה וקדש.

זהבה גלאון: זה שזה הועבר אלינו לפני שבוע, אז מה אם זה הועבר אלינו לפני שבוע?

זהבה גלאון: לא היה דיון ולא מאפשרים דיון.

זהבה גלאון: אדוני, מתוקף חובתך לאפשר דיון על כל אחד מהסעיפים.

זהבה גלאון: אנחנו רוצים להבין את הכריכה במין בשאינו מינו.

זהבה גלאון: אתם עושים כאן מחטף ואנחנו לא רוצים לתת יד למחטף.

זהבה גלאון: גם אם יש לכם כאן רוב קואליציוני, אין לזה מקום.

משה גפני: תודה.

משה גפני: דוד, בבקשה.

דוד אזולאי: אדוני היושב ראש, אני קודם כל רוצה לברך על כל ההעברות שאדוני הזכיר כאן כי הן חשובות מאוד אבל אני מבקש לדעת מאיפה לאיפה.

דוד אזולאי: האם יש פירוט לעניין הזה?

משה גפני: בוודאי.

דוד אזולאי: איפה?

משה גפני: משה, בבקשה.

סימן טוב: הסיבה שהדברים כאן כרוכים היא כי יש את תקציב התאמות וחוץ מזה יש הפחתות רוחביות שנועדו לממן את כל הדברים הטובים שציינתם כאן.

סימן טוב: את הדברים האלה צריך לקחת בפרופורציה.

סימן טוב: אלה הרבה מאוד דברים חשובים שניתנים במסגרת הזאת.

סימן טוב: שאלו למה הבהילות.

סימן טוב: רוב הדברים כאן, אם לא נוציא אותם אל הפועל השבוע הזה, יהיה קשה עד כמעט בלתי אפשרי לבצע אותם.

רוחמה אברהם-בלילא: זאת סיסמה ידועה.

סימן טוב: אי אפשר יהיה לבנות גנים בשנה הבאה ואי אפשר יהיה לבנות מעונות.

שלמה מולה: באמת.

סימן טוב: זאת המציאות ולכן זאת האחריות של חברי הוועדה כאן, אם אנחנו היום לא נאשר את ההעברות התקציביות.

משה גפני: מולה, אני לא מאפשר.

משה גפני: אני אוציא אותך החוצה.

משה גפני: אני מאפשר לדבר אבל יש גבול לדבר הזה.

רוחמה אברהם-בלילא: אי אפשר לקיים כאן דיון פרטני.

רוחמה אברהם-בלילא: אי אפשר לשאול אותו שאלות.

רוחמה אברהם-בלילא: אז מה אנחנו כאן?

רוחמה אברהם-בלילא: בובות בחלון ראווה?

משה גפני: כבר שעה שואלים שאלות.

זהבה גלאון: אדוני, לדבר זה בחינם ואתה יכול לאפשר לנו.

כרמל שאמה-הכהן: שכנעתם אותי.

כרמל שאמה-הכהן: אני לא מצביע.

רוחמה אברהם-בלילא: כל הכבוד.

זהבה גלאון: אדוני, הייתם צריכים להביא את תקציב ההתאמות עוד לפני סוף 2012 אבל לא עשיתם זאת.

זהבה גלאון: עכשיו אתם מטילים את הבהילות עלינו?

זהבה גלאון: אתם כורכים את הכול אחד עם השני ורוצים לקבל את האישור לכך?

רוחמה אברהם-בלילא: למה אתם לא מפרידים את תקציב ההתאמות של המיליארד ו-600 מיליון?

משה גפני: משה, שאלו לגבי מיקום המתקנים למסתננים.

סימן טוב: המתקן נמצא בקציעות.

סימן טוב: זה כתוב במכתב שהופנה אליך.

משה גפני: לגבי השפכים.

משה גפני: הרי זאת עיר גדולה וזה מתקן בו יהיו הרבה אנשים.

רוחמה אברהם-בלילא: למה לא מפרידים את ה-1,6 מיליארד?

סימן טוב: התקציב שמוקצה לנושא הזה כולל גם את הכסף לתשתיות במתקן הזה.

סימן טוב: צריך לומר בצורה עניינית שסך כל הדברים שמתוקצבים בפנייה הזאת הם כולם דברים חיוביים שבאו לעשות רק דברים טובים לעם ישראל, אם זה חינוך חינם בגילאי שלוש-ארבע, בינוי גני ילדים, בינוי מעונות, הכשרת מטפלות, מס הכנסה וכל הדברים הנוספים שהיושב ראש ציין.

סימן טוב: נחזור ונציין שהדברים האלה, אם הם לא יאושרו היום, אנחנו לא יודעים אם נוכל לספק גני ילדים בתחילת השנה הבאה, בספטמבר.

סימן טוב: אותו הדבר לגבי הצהרונים.

סימן טוב: יש כאן מהלך מאוד מאוד גדול שבפועל מביא להארכת יום הלימודים עד השעה 4:00 אחר הצהרים ולא נוכל לעשות זאת.

רוחמה אברהם-בלילא: למה אתה לא מאפשר לי להצביע בעד זה?

רוחמה אברהם-בלילא: למה אתה לא מאפשר לי להצביע על זה?

משה גפני: אל תשיב.

זהבה גלאון: אנחנו תומכים בזה.

רוחמה אברהם-בלילא: אולי אני ארצה להצביע על הסעיף הזה?

משה גפני: אני אעבור להצבעה.

רוחמה אברהם-בלילא: תעבור להצבעה.

רוחמה אברהם-בלילא: זהבה, אנחנו מיותרים כאן.

סימן טוב: מעונות יום, גני ילדים, הכשרה של גננות, הכשרה של מטפלות, כל הדברים האלה לא יוכלו להתבצע אם הם לא יתבצעו היום.

רוחמה אברהם-בלילא: למה אתה לא מאפשר לאופוזיציה להצביע בעד הדברים החשובים האלה?

משה גפני: זאת הממשלה.

משה גפני: זה לא הוא.

סימן טוב: המקורות והשימושים מתאזנים בפנייה הזאת.

סימן טוב: אי אפשר להביא משהו אחד בלי שיש שלו מקור.

סימן טוב: אי אפשר להביא שימוש בלי שיש לו מקור וכאן בסוף כל הדברים חייבים להיות ביחד.

סימן טוב: כמובן שכל התהיות על חוקיות המהלך מיותרות כי הכול חוקי.

סימן טוב: יש כאן את תקציב ההתאמות מתוקף החוק ואת ההפחתות הרוחביות שגם הן כמובן מבוצעות מתוקף חוק התקציב כך שאין ספקות לגבי הדבר הזה.

משה גפני: שאל האם זה יבטיח את המעונות ואת הגנים ב-1 בספטמבר.

סימן טוב: זאת המטרה.

סימן טוב: אנחנו צריכים להתחיל לבנות את הגנים, צריכים להתחיל לבנות את המעונות, ואם זה לא יהיה היום, נמצאים כאן נציגי המשרדים – גם משרד התעשייה וגם משרד החינוך – שיכולים לומר לכם שאם הם לא יצאו לדרך אתמול, הם יהיו בקושי רב לספק את הדברים.

סימן טוב: לוקח זמן לבנות גן ולא רק חודש.

רוחמה אברהם-בלילא: ישראל ערוכה לפתוח את כל האלפיים כיתות?

רוחמה אברהם-בלילא: השלטון המקומי ערוך לכך?

רוחמה אברהם-בלילא: כולם מחכים רק לוועדת הכספים שתאשר את הכסף.

שלמה מולה: הצעה לסדר.

שלמה מולה: מאחר שיש כאן סעיפים שיכול להיות שנצביע בעדם או נגדם, אני מבקש שתהיה הצבעה בנפרד על כל סעיף וסעיף.

זהבה גלאון: נכון.

שלמה מולה: זאת חובתנו, זאת דרישה צודקת ואני מבקש לקיים אותה.

זהבה גלאון: ההצעה לסדר שלי תומכת בהצעה לסדר של חבר הכנסת שלמה מולה.

זהבה גלאון: שכנע אותנו נציג האוצר שהנושא של פתיחת מעונות היום והצהרונים הוא קריטי.

זהבה גלאון: אנחנו תומכים בזה, אבל מה עניין שמיטה להר סיני?

זהבה גלאון: למה זה קשור?

סימן טוב: מקורות ושימושים.

סימן טוב: הדברים כרוכים.

זהבה גלאון: אני מציעה הצעה לסדר.

זהבה גלאון: אדוני, נא להצביע על כל סעיף בנפרד.

זהבה גלאון: צודק חבר הכנסת מולה וחברת הכנסת אברהם.

זהבה גלאון: אני חושבת שבנסיבות כאלה לא עושים כיפופי ידיים אלא צריך להיענות גם לבקשת האופוזיציה.

זהבה גלאון: אנחנו מבקשים להצביע סעיף-סעיף ותראו שאנחנו מגלים אחריות ותתמכו בקריאה הנרגשת הזאת.

סימן טוב: זה לא ניתן.

משה גפני: רבותיי, אנחנו עוברים להצבעה.

יצחק וקנין: רק רגע.

יצחק וקנין: כדי שלא תהיה לכם תקלה, אני רוצה לומר משהו.

אבישי ברוורמן: כנציג מפלגת העבודה, אני תומך בהצעה לסדר.

יצחק וקנין: אני תמיד אומר שאפשר לחכות למישהו בפינה.

יצחק וקנין: אני לא רוצה לחכות לאף אחד בפינה.

יצחק וקנין: אני רוצה לומר שמה שהביאו עכשיו זה כאין וכאפס.

יצחק וקנין: אמות המידה שהביאו למועצות הדתיות, זה כאין וכאפס לעומת מה שקורה כאן.

יצחק וקנין: מפאת כבודו של משה בר סימן טוב, אני מצביע.

יצחק וקנין: אם לא, הייתי מצביע נגד.

משה גפני: רבותיי, אנחנו מצביעים.

רוחמה אברהם-בלילא: לא, איך אתה עושה את הדבר הזה?

רוחמה אברהם-בלילא: זאת שערורייה.

זהבה גלאון: מה עם ההצעה לסדר?

רוחמה אברהם-בלילא: זבולון, איך אתה מצביע בלי לדעת על כלום?

זבולון אורלב: אני יודע הכול.

זבולון אורלב: תתפלאי אבל אני יודע הכול.

רוחמה אברהם-בלילא: כל הכבוד לך.

רוחמה אברהם-בלילא: אני מצדיעה לך.

זבולון אורלב: בתוך זה יש את כל גילאי אפס-שלוש ועבורם אני אשכב על הגדר.

משה גפני: אנחנו מצביעים.

משה גפני: בעד אישור פניות מספר 9002, 2003, 14, 15, 16, 17, 18, 19, 30, 31, 32, 33, 34, 35, 36, 37, 38, 39, 40, 48 עד 53 (הפחתה מספר 3 והפחתה מספר 4 לשנת 2012) – 10 נגד אישור הפניות – 5 הפניות אושרו.

משה גפני: עשרה בעד, חמישה נגד, הפניות אושרו כפי שהוצגו בפני הוועדה.

משה גפני: הפסקה של חמש דקות.

זהבה גלאון: אדוני, אני מבקשת רביזיה.

משה גפני: עוד חצי שעה תהיה הצבעה על הרביזיה.

משה גפני: אני מחדש את הישיבה.

משה גפני: אנחנו דנים בשינויים בתקציב.

משה גפני: אני מביא עכשיו רק עודפים.

משה גפני: אני מציע שנעשה את זה מהר מכיוון שאלה עודפים משנה שעברה שעוברים לשנה.

משה גפני: הודעה מספר 01005 – נשיא המדינה אנחנו מצביעים.

משה גפני: בעד אישור הודעה מספר 01005 – פה אחד ההודעה אושרה

משה גפני: ההודעה אושרה.

משה גפני: הודעה מספר 04009 – אנחנו מצביעים.

משה גפני: בעד אישור הודעה מספר 04009 – פה אחד ההודעה אושרה הודעה מספר 04009 – אנחנו מצביעים.

משה גפני: בעד אישור הודעה מספר 04009 – פה אחד ההודעה אושרה

רוחמה אברהם-בלילא: רגע.

רוחמה אברהם-בלילא: אני מניחה מאותו משרד.

משה גפני: כן.

משה גפני: אלה עודפים משנה שעברה שעוברים לשנה.

רוחמה אברהם-בלילא: מעניין אותי לדעת הביצוע.

רוחמה אברהם-בלילא: אם יש עודפים, זה אומר שאותו משרד לא ביצע את אותה תוכנית עבודה שנקבעה לו.

משה גפני: בכל המשרדים יש דברים שלא מצליחים לבצע אותם.

משה גפני: את יודעת את זה כי היית שרה בממשלה.

רוחמה אברהם-בלילא: אני יודעת, אבל לפחות שנדע למה תוכניות לא בוצעו.

משה גפני: יש מישהו שיודע להסביר?

עמית סדן: עמית סדן, אגף התקציבים.

עמית סדן: התקציב הזה הוא פעילות שוטפת של משרד הפני.

עמית סדן: זה אומר שיש לו כל מיני התחייבויות לביטחון, לניקיון, חוזים שלא נחתכים בשנה קלנדרית.

עמית סדן: כאשר יש חוזים כאלה שנמשכים גם שנה קדימה, נוצרים עודפים שצריך להתחייב עליהם.

משה גפני: האמת היא שאפשר לעשות 21 ימים אבל אני לא עושה את זה.

רוחמה אברהם-בלילא: למה?

משה גפני: כי אני רוצה שכל דבר יאושר.

משה גפני: הודעה מספר 05007 –

אורי גבע: גם כאן פנייה - הוצאות תפעול - להעברת עודפים מחויבים מ-2011 ל-2012.

משה גפני: אנחנו מצביעים.

משה גפני: בעד אישור הודעה מספר 05007 – פה אחד ההודעה אושרה הודעה מספר 06009 – משרד הפנים

עמית סדן: הפנייה נועדה להעביר סכום של 100,647 אלפי שקלים עודפים מחויבים לשנת 2012.

משה גפני: זה נציבות כבאות?

עמית סדן: כן.

משה גפני: ותפעול שירותי דת לא יהודיים.

משה גפני: אנחנו מצביעים.

משה גפני: בעד אישור הודעה מספר 06009 – פה אחד ההודעה אושרה הודעה מספר 07011 – המשרד לביטחון פנים

אנסטסיה סורוקינה: העברת שמונים אחוזים מהעודפים בביטחון פנים.

משה גפני: אנחנו מצביעים.

משה גפני: בעד אישור הודעה מספר 07011 – פה אחד ההודעה אושרה הודעה מספר 08005 – משרד המשפטים

אורי גבע: עודפים המחויבים של משרד המשפטים משנת 2011 לשנת 2012.

משה גפני: אנחנו מצביעים.

משה גפני: בעד אישור הודעה מספר 08005 – פה אחד ההודעה אושרה הודעה מספר 09005 – משרד החוץ

אורי גבע: גם כאן העברת עודפים מחויבים משנת 2011 לשנת 2012.

משה גפני: אנחנו מצביעים.

משה גפני: בעד אישור הודעה מספר 09005 – פה אחד ההודעה אושרה הודעה מספר 10005 – המטה לביטחון לאומי 17 מיליון שקלים.

אורי גבע: עודפים מחויבים של המטה לביטחון לאומי שמועברים משנת 2011 לשנת 2012.

אורי גבע: בעד אישור הודעה מפר 10005 – פה אחד ההודעה אושרה הודעה מספר 12001 – גמלאות ופיצויים

רוחמה אברהם-בלילא: של איזה משרד?

אלכס קגנוב: תקציב עודפים לא מחויבים של תקציב מינהלת הגמלאות, בעיקר תקציב תפעול ופרויקטי מחשוב.

רוחמה אברהם-בלילא: איזה מחשוב?

אלכס קגנוב: מינהלת הגמלאות היא מינהלת בחשב הכללי שמשלמת תשלומי פנסיה תקציבית.

אלכס קגנוב: לא מדובר בתשלומי גמלאות אלא מדובר בתקציב תפעול בלבד.

משה גפני: אנחנו מצביעים.

משה גפני: בעד אישור הודעה מספר 12001 – פה אחד ההודעה אושרה הודעה מספר 13012- הוצאות שונות

אורי גבע: עודפים מחויבים מ-2011 ל-2012.

משה גפני: על מה?

אורי גבע: יש כאן מגוון של נושאים.

אורי גבע: יש כאן נושא רשויות מקומיות, השיפוי שלהן.

אורי גבע: שיפוי רשויות.

אורי גבע: יש כאן את נושא התגמולים לאחר הפרטת בנקים.

אורי גבע: פדיונות של אג"חים של המדינה.

משה גפני: אנחנו מצביעים.

משה גפני: בעד אישור הודעה מספר 13012 – פה אחד ההודעה אושרה הודעה מספר 14001 –

עמית סדן: הפנייה נועדה להעברת סכום של חמישה מיליון ו-842 אלפי שקלים בסעיף של מימון מפלגות והוצאות לפני הבחירות.

משה גפני: אנחנו מצביעים.

משה גפני: בעד אישור הודעה מספר 14001 – פה אחד ההודעה אושרה הודעה מספר 16005 – הוצאות חירום

אנסטסיה סורוקינה: עודפים מחויבים של הוצאות חירום, פיקוד העורף, מ-2011 ל-2012.

משה גפני: אנחנו מצביעים.

משה גפני: בעד אישור הודעה מספר 16005 – פה אחד ההודעה אושרה הודעה מספר 17005 – תיאום פעולות בשטחים

אנסטסיה סורוקינה: כנ"ל.

אנסטסיה סורוקינה: העברת עודפים מחויבים.

משה גפני: אנחנו מצביעים.

משה גפני: בעד הודעה מספר 17005 – פה אחד ההודעה אושרה הודעה מספר 18008 – רשויות מקומיות

עמית סדן: הפנייה נועדה להעביר 637.

משה גפני: הרבה כסף.

משה גפני: למה?

משה גפני: לא ביצעו את זה ב-2011?

רוחמה אברהם-בלילא: תראה את איגודי הכבאות.

רוחמה אברהם-בלילא: אני רוצה שיסבירו לי את זה.

משה גפני: תסבירו.

עמית סדן: איגודי כבאות, יש כאן סכום נמוך.

רוחמה אברהם-בלילא: נכון.

עמית סדן: התחייבויות שוטפות.

עמית סדן: אין לי הסבר.

משה גפני: אגב, זה דבר שהוא לא בסדר.

משה גפני: אנחנו מדברים כאן לא על סכומים בשוליים אלא מדברים על סכומים ענקיים שלא בוצעו ב-2011.

משה גפני: למה?

רוחמה אברהם-בלילא: זה חוסר הביצוע עליו אני מדברת.

משה גפני: נכון.

משה גפני: זה הרבה כסף בכל המשרדים.

עמית סדן: מדובר בהתחייבויות לתוכניות הבראה שנחתמו.

רוחמה אברהם-בלילא: זה אומר שהממשלה משותקת.

משה גפני: חברת הכנסת רוחמה אברהם אומרת שהממשלה משותקת.

משה גפני: אתה יכול להגיד על זה מילה?

משה גפני: לא חשוב.

משה גפני: זה בסדר.

משה גפני: אנחנו מצביעים.

משה גפני: בעד אישור הודעה מספר 18008 – פה אחד ההודעה אושרה

רוחמה אברהם-בלילא: ההעברות האלה מראות דבר אחד, שיש כאן מינוס גדול מאוד ליכולת של הממשלה הנוכחית לבצע דברים.

רוחמה אברהם-בלילא: זאת אומרת, כסף יש אבל לא מבצעים.

רוחמה אברהם-בלילא: יש ארבעים שרים וסגני שרים שלא יכולים לבצע את התקציבים של המשרדים שלהם.

רוחמה אברהם-בלילא: הודעה מספר 19009 – משרד המדע

דני גלושנקוב: מדובר על העברת שמונים אחוזים מתקציב העודפים המחויבים של משרד המדע משנת 2011 לשנת 2012.

משה גפני: אנחנו מצביעים.

משה גפני: בעד אישור הודעה מספר 19009 – פה אחד ההודעה אושרה הודעה מספר 20007 – משרד החינוך

אורי שמרת: מדובר על העברת שמונים אחוזים מהעודפים המחויבים של משרד החינוך משנת 2011 לשנת 2012.

משה גפני: רגע.

משה גפני: דילגנו על הודעה נוספת של משרד המדע.

משה גפני: הודעה מספר 19010 – משרד המדע אנחנו מצביעים.

משה גפני: בעד אישור הודעה מספר 19010 – פה אחד ההודעה אושרה הודעה מספר 20007 – משרד החינוך

אורי שמרת: מדובר על העברת שמונים אחוזים מהעודפים המחויבים בתקציב משרד החינוך משנת 2011 לשנת 2012.

משה גפני: משה שגיא, אני מבקש ממך שתסביר לחברת הכנסת רוחמה אברהם שהיא חברת כנסת מאוד מכובדת למה יש הרבה כסף שעובר משנה לשנה במשרד החינוך.

משה גפני: צריך לזכור שמשרד החינוך עובד לפי שנות לימוד ולא לפי שנת תקציב.

משה גפני: שנת לימוד נפרסת על פני שנת תקציב ותוכניות העבודה נפרסות על פני שתי שנות תקציב ולכן יש התחייבויות שנוצרות בשנת לימודים והן נפרסות על פני שתי שנות תקציב.

משה גפני: לכן עודפים מחויבים ברובם מועברים מדי שנה והם כמעט באותו היקף.

משה גפני: אנחנו מצביעים.

משה גפני: בעד אישור הודעה מספר 10007 – פה אחד ההודעה אושרה הודעה מספר 23006 – משרד הרווחה

גיא הרמתי: הפנייה נועדה להעברת עודפים מחויבים במשרד הרווחה.

רוחמה אברהם-בלילא: למה?

רוחמה אברהם-בלילא: כי לא מספיקים לטפל בקשישים?

משה גפני: חנן פריצקי, תסביר.

חנן פריצקי: צריך להבין שחייו של תקציבן מהבחינה הזאת הם כאלה שתמיד יהיו עודפים שיעברו משנה לשנה ובהיקפים לא פשוטים.

חנן פריצקי: הסיבה המרכזית היא שתיים, כפי שאמר שגיא: האחת, פרויקטים שמתחילים באמצע השנה והחוזים נרשמים לשנה שלמה.

חנן פריצקי: כל הכסף שגולש לשנת תקציב אחרת נרשם בעודפים מחויבים.

חנן פריצקי: זאת הסיבה הראשונה.

חנן פריצקי: הסיבה השנייה היא שכל התשלומים של חודש דצמבר וחודש נובמבר רובם הגדול נרשמים בהתחייבויות ובעצם משולמים בשנה שלאחר מכן.

חנן פריצקי: ככל שאנחנו נאבקים – ואני אומר לך כתקציבן שנאבק – בתופעות העודפים, יש קושי רב לצמצם אותם לא בגלל מימוש אלא בגלל מבנה החוזים, בגלל מבנה השנה וגם בגלל השנה הקלנדרית, שנת לימודים שחותכת שנה קלנדרית.

חנן פריצקי: כל הסיפור של החוזים, החוזים נרשמים וחלקם הגדול נרשם באמצע השנה ואז הם נרשמים מיוני עד יוני, מאוגוסט עד אוגוסט, וכל החלק שגולש לשנה התקציבית שלאחר מכן, נרשם בעודפים.

חנן פריצקי: אלה הבעיות המרכזיות של עודפים שנרשמים וזה לא נובע ברובו הגדול מחוסר פעולה.

משה גפני: תודה.

משה גפני: אנחנו מצביעים.

משה גפני: בעד אישור הודעה מספר 23006 – פה אחד ההודעה אושרה הודעה מספר 25002 – תגמולים לנכים

גיא הרמתי: הפנייה נועדה להעברת עודפים ברשות לניצולי שואה.

משה גפני: אנחנו מצביעים.

משה גפני: בעד אישור הודעה מספר 25002 – פה אחד ההודעה אושרה

רוחמה אברהם-בלילא: למה היה כאן עודף?

משה גפני: זה הולך על פי חוק.

משה גפני: הודעה מספר 26006 – המשרד להגנת הסביבה

יוגב גרדוס: הפנייה נועדה להעביר סכום של 457 מיליון שקלים בעודפים.

יוגב גרדוס: החלק הארי של הסכום הזה הוא סכום לקרן הניקיון.

משה גפני: אנחנו מצביעים.

משה גפני: בעד אישור הודעה מספר 26006 – פה אחד ההודעה אושרה הודעה מספר 29005 – משרד הבינוי והשיכון אין רפרנט.

משה גפני: הודעה מספר 30005 – משרד הקליטה

גיא הרמתי: הפנייה נועדה להעברת עודפים מחויבים במשרד הקליטה לשנת 2012.

משה גפני: אנחנו מצביעים.

משה גפני: בעד אישור הודעה מספר 30005 – פה אחד ההודעה אושרה הודעה מספר 39008 – תמיכות

אורי גבע: הפנייה נועדה להעביר עודפים מחויבים משנת 2012 לשנת 2012.

משה גפני: אנחנו מצביעים.

משה גפני: בעד אישור הודעה מספר 39008 – פה אחד ההודעה אושרה הודעה מספר 32010 -

אורי גבע: הפנייה נועדה להעביר עודפים מחויבים משנת 2011 לשנת 2012.

משה גפני: אנחנו מצביעים.

משה גפני: בעד אישור הודעה מספר 32010 – פה אחד ההודעה אושרה הודעה מספר 33008 – משרד החקלאות

מעין נשר: הפנייה נועדה להעביר את העודפים המחויבים בסעיף 33 לפעילות משרד החקלאות.

משה גפני: אנחנו מצביעים.

משה גפני: בעד אישור הודעה מספר 33008 – פה אחד ההודעה אושרה הודעה מספר 34005 – משרד התשתיות

אמיר אדרי: הפנייה נועדה להעביר עודפים מחויבים משנת 2011 לשנת 2012 לטובת משרד האנרגיה והמים.

משה גפני: אנחנו מצביעים.

משה גפני: בעד אישור הודעה מספר 34005 – פה אחד ההודעה אושרה הודעה מספר 36007 – משרד התעשייה, המסחר והתעסוקה

דוד שטיינמץ: הפנייה הזאת נועדה להעברת עודפים בנושא תפעול של נושא הכשרה מקצועית ובינוי מעונות יום.

משה גפני: אנחנו מצביעים.

משה גפני: בעד אישור הודעה מספר 36007 – פה אחד ההודעה אושרה הודעה מספר 37005 - תיירות אין רפרנט.

משה גפני: הודעה מספר 38008 – תמיכות בענפי משק

דוד שטיינמץ: הפנייה נועדה להעביר עודפים בעיקר למדען הראשי.

משה גפני: אנחנו מצביעים.

משה גפני: בעד אישור הודעה מספר 38008 – פה אחד ההודעה אושרה הודעה מספר 39005 – משרד התקשורת אין רפרנט.

משה גפני: הודעה מספר 40005 – תחבורה

יובל פרידמן: הפנייה נועדה להעביר כ-75 מיליון שקלים עודפים מחויבים, מתוכם כחמישים מיליון שקלים לרשות לבטיחות בדרכים.

משה גפני: אנחנו מצביעים.

משה גפני: בעד אישור הודעה מספר 40005 – פה אחד ההודעה אושרה הודעה מספר 41005 – רשות ממשלתית למים

עדי חכמון: הפנייה נועדה להעביר את עודפי התקציב של שנת 2011 לשנת 2012.

משה גפני: 55 מיליון שקלים.

עדי חכמון: כן.

רוחמה אברהם-בלילא: למה?

עדי חכמון: כי יש להם התחייבויות שהם יצרו במהלך השנה והם צריכים לגלגל אותן לשנה הבאה.

משה גפני: אנחנו מצביעים.

משה גפני: בעד אישור הודעה מספר 41005 – פה אחד ההודעה אושרה

ציון פיניאן: לגבי ההודעה הקודמת של הרשות לבטיחות בדרכים.

משה גפני: אישרנו אותה.

משה גפני: הודעה מספר 42002 – מענקי בינוי אין רפרנט.

משה גפני: הודעה מספר 43005 – מיפוי ישראל אין רפרנט.

משה גפני: הודעה מספר 51001 – דיור ממשלתי

אורטל גבריאלי: הפנייה נועדה להעביר שמונים אחוזים מהעודפים המחויבים משנת 2011 לשנת 2012.

משה גפני: אנחנו מצביעים.

משה גפני: בעד אישור הודעה מספר 51001 - פה אחד ההודעה אושרה הודעה מספר 53005 – בתי המשפט

אורי גבע: הפנייה נועדה להעביר את הכספים המחויבים לתקציב הפיתוח של בתי המשפט.

משה גפני: למה לא בניתם ב-2011?

אורי גבע: החוזים של בינוי נמשכים.

משה גפני: אנחנו מצביעים.

משה גפני: בעד אישור הודעה מספר 53005 – פה אחד ההודעה אושרה הודעה מספר 54006 -

נועם שטרן: הפנייה נועדה להעברת עודפים משנת 2011 לשנת 2012.

משה גפני: על מה?

משה גפני: עודפים, אני יודע, אבל על מה?

נועם שטרן: הרשות להגבלים עסקיים, רשות הטבע והגנים.

משה גפני: יש לך כאן את רשות הכינרת, 26 מיליון.

ציון פיניאן: בגלל המים.

משה גפני: אנחנו מצביעים.

משה גפני: בעד אישור הודעה מספר 54006 – פה אחד ההודעה אושרה הודעה מספר 55005 - אוצר

קריאה: תקציב הפיתוח של משרד האוצר ורשות המסים.

משה גפני: אנחנו מצביעים.

משה גפני: בעד אישור הודעה מספר 55005 – פה אחד ההודעה אושרה הודעה מספר 56004 – נציבות שוויון זכויות

קריאה: העברת עודפים מחויבים של הנציבות לשוויון זכויות לאנשים עם מוגבלות.

משה גפני: אנחנו מצביעים.

משה גפני: בעד אישור הודעה מספר 56004 – פה אחד ההודעה אושרה הודעה מספר 60004 – חינוך

אורי שמרת: מדובר בהעברת שמונים אחוזים מהעודפים המחויבים של מנהל הפיתוח של משרד החינוך.

משה גפני: מעט מאוד.

משה גפני: 12 מיליון.

משה גפני: אנחנו מצביעים.

משה גפני: בעד אישור הודעה מספר 60004 – פה אחד ההודעה אושרה הודעה מספר 67005 – בריאות

אורי שמרת: העברת שמונים אחוזים מהעודפים המחויבים מ-2011 ל-2012 של סעיף הפיתוח במשרד הבריאות.

משה גפני: אנחנו מצביעים.

משה גפני: בעד אישור הודעה מספר 67005 – פה אחד ההודעה אושרה הודעה מספר 68007 – רשות האוכלוסין

עמית סדן: הפנייה נועדה להעברת סכום של 168 מיליון שקלים עודפים מחויבים לשנת 2012.

משה גפני: אנחנו מצביעים.

משה גפני: בעד אישור הודעה מספר 68007 – פה אחד ההודעה אושרה הודעה מספר 70007 – שיכון אין רפרנט.

משה גפני: הודעה מספר 73001 – מפעלי מים

עדי חכמון: הפנייה נועדה להעביר את עודפי התקציב של שנת 2011 לשנת 2012 בסעיף הפיתוח של רשות המים.

משה גפני: אנחנו מצביעים.

משה גפני: בעד אישור הודעה מספר 73001 – פה אחד ההודעה אושרה הודעה מספר 76005 – תעשייה

דוד שטיינמץ: הפנייה בעיקר עבור הכשרות שטחים באזורי תעשייה שונים.

משה גפני: אנחנו מצביעים.

משה גפני: בעד אישור הודעה מספר 76005 – פה אחד ההודעה אושרה הודעה מספר 78001 – פיתוח תיירות אין רפרנט.

משה גפני: הודעה מספר 79007 – פיתוח תחבורה

פיליפ פראן: התקציב מיועד להעברת עודפים של המזומן משנת 2011 לשנת 2012 בגלל מחויבויות של שנים.

משה גפני: אנחנו מצביעים.

משה גפני: בעד אישור הודעה מספר 79007 – פה אחד ההודעה אושרה הודעה מספר 83009 – הוצאות פיתוח

אנסטסיה סורוקינה: תחבורה.

אנסטסיה סורוקינה: עודפים של רכבת ישראל בסכום של כ-300 מיליון שקלים.

משה גפני: לא סוגרים את הרכבת?

פיליפ פראן: לא סוגרים את הרכבת.

פיליפ פראן: מדובר בעודפים מחויבים.

משה גפני: אנחנו מצביעים.

משה גפני: בעד אישור הודעה מספר 83009 – פה אחד ההודעה אושרה הודעה מספר 83010 – הוצאות פיתוח אחרות

אנסטסיה סורוקינה: עודפים בסעיף 83.

אנסטסיה סורוקינה: עודפים מחויבים משנת 2011 ל-2012 בסעיף 83.

אנסטסיה סורוקינה: השקעות בתוכניות הבראה לחברות, מרכבה ועוד.

משה גפני: אנחנו מצביעים.

משה גפני: בעד אישור הודעה מספר 83010 – פה אחד ההודעה אושרה הודעה מספר 52005 -

אנסטסיה סורוקינה: 52 זה סעיף פיתוח של המשרד לביטחון פנים.

משה גפני: אנחנו מצביעים.

משה גפני: בעד אישור הודעה מספר 52005 – פה אחד ההודעה אושרה.

משה גפני: תודה רבה.

משה גפני: אני עובר לסעיף הבא בסדר היום.